Ilmend n wayen i d-sebganent tririyin i d-negmer seg wannar n unadi, tuget n yinelmaden n weswir amezwaru n tzeddayt d tsekliwin seg yigezda yemgaraden, nufa-ten lan timuɣliwin yelhan ɣef tutlayt taglizit... deg tmuɣliwin-nsen tutlayt-agi tesɛa azal imi tla adeg n tutlayt n taywalt tumrist tagraɣlant, yernu teṭṭef aḥric ameqran deg ufares n tusna acku yettli-d syes-s usnulfu usnan deg yal taɣulin. Seg tririyin-nsen negza dakken taglizit tettuneḥsab d tutlayt n usnegmu anemdan d udamsan n tmurt. S wawal-nniḍen, tettɛawan amdan ad yesnerni seg tmusniwin-is wa ad yali deg usmil anmetti Seg tama, ma seg tama-nniḍen, tesbuɣur tadamsa. Seg wayen i ten-yeǧǧan ad sɛun tugna yelhan fell-as, d leqrarat i yeddem udabu tigrat-agi i lfayda n tutlayt-agi taberranit. D tigawt i yeddem uwanek deg wayen yerzan tasertit tamutlayt n tmurt. Ihi ɣef waya afran n yemḍebren i tutlayt-agi, yegla-d s tezrirt ɣef wegdud.